Ergoteles z Himery

Ergoteles alebo Ergotelés (Ergoteles /iný prepis Ergotelés) bol dvojnásobný víťaz olympijských hier v dolichu v 5. stor. pred Kr.

Ergoteles zo sicílskej Himery bol na olympijských hrách dvakrát korunovaný vencom za víťazstvá v dolichu (v dlhom behu), a to na 77. a na 79. hrách v rokoch 472 a 464 pred Kr. a rovnaký počet víťazstiev dobyl v tejto disciplíne aj na pythijských, isthmických i na nemejských hrách. Dolichos sa Olympii zaviedol na 15. hrách v roku 720 pred Kr. Spočiatku sa bežal len na sedem stadií a napokon až na 24 stadií. Prvým víťazom tejto disciplíny bol Akanthos zo Sparty.Eusebios, Kronika 2,193.

Staroveký grécky cestovateľ a spisovateľ Pausanias uvádza, že v posvätnom okrsku olympijskej Altidy videl sochu Ergotela. Nápis na podstavci hlásal, že bol synom Kréťana Filonora a jeho rodným mestom bol Knóssos. Keď ho odtiaľ jeho odporcovia vyhnali, prišiel do Himery, nadobudol tam občianstvo a tešil sa všeobecnej úcte a obľube. Na celogréckych hrách už preto reprezentoval svoju novú vlasť.Pausanias, Periégésis tés Hellados, 6,4,11. 

Najznámejší staroveký básnik ód Pindaros, ospieval vo svojich Olympijských ódach aj bežca Ergotela z Himery.Pindaros, Olympionikoi, 12. Pindarove básne obsahujú 45 básní na počesť víťazov na celogréckych hrách, z toho štrnásť na víťazov v Olympii. V Olympijských ódach ospieval víťazov takmer všetkých súťažných disciplín (bežcov dvoch, Ergotela z Himery a Asópicha z Orchomenu).   

 Referencie a bibliografia 


 Pozri aj 
 Zoznam olympijských víťazov staroveku

Kategória:Víťazi starovekých olympijských hier v dolichu